b'\n_START_ARTICLE_\nLaserski vibrometer\n_START_PARAGRAPH_\nLaserski vibrometer (tudi laserski Doppler vibrometer, LDV) je opti\xc4\x8dna merilna naprava za merjenje lastnosti vibracij povr\xc5\xa1ine. Laserski \xc5\xbearek naprave je usmerjen v merjeno povr\xc5\xa1ino, naprava pa s pomo\xc4\x8djo odboja tega \xc5\xbearka dolo\xc4\x8di hitrost nihanja, iz katere je mogo\xc4\x8de izpeljati frekvenco, amplitudo in fazo. Izkori\xc5\xa1\xc4\x8da Dopplerjev pojav - spremembo frekvence odbitega valovanja zaradi gibanja merjene povr\xc5\xa1ine v ravnini valovanja._NEWLINE_V osnovi je naprava interferometer, ki primerja fazo dveh laserskih \xc5\xbearkov - referen\xc4\x8dnega in testnega. \xc5\xbdarek, ki ga oddaja laser,  s pomo\xc4\x8djo delilnika \xc5\xbearka razdeli v dva. Referen\xc4\x8dni \xc5\xbearek usmeri neposredno v detektor svetlobe znotraj naprave, testnega pa v merjeno povr\xc5\xa1ino. \xc5\xbdarek, ki se od povr\xc5\xa1ine odbije, s pomo\xc4\x8djo drugega delilnika \xc5\xbearka usmeri v isti detektor svetlobe. Jakost svetlobe, ki jo ta zazna, je odvisna od ujemanja faz referen\xc4\x8dnega in odbitega \xc5\xbearka. Na koncu detektor pretvori jakost svetlobe v napetost v obliki standardnega frekven\xc4\x8dno moduliranega signala. Ve\xc4\x8dina komercialno dostopnih laserskih vibrometrov uporablja helij-neonov (He-Ne) laser in deluje v heterodinem na\xc4\x8dinu - testni \xc5\xbearek \xc5\xa1e dodatno zanihajo s pomo\xc4\x8djo kristala v Braggovi celici s frekvenco med 30 in 40 MHz, kar predstavlja nosilno frekvenco signala.\n_START_SECTION_\nUporaba\n_START_PARAGRAPH_\nLaserski vibrometri se ve\xc4\x8dinoma uporabljajo v znanosti in tehniki. Zgled je presku\xc5\xa1anje centriranosti gibljivih delov strojev v avtomobilski, letalski in drugih panogah industrije ter meritve akusti\xc4\x8dnih lastnosti zvo\xc4\x8dnikov in glasbil. V otorinolaringologiji je uporaben za diagnostiko bobni\xc4\x8da, v bioakustiki pa za preu\xc4\x8devanje komunikacije \xc5\xbeivali, ki se sporazumevajo z vibracijami podlage._NEWLINE_Najve\xc4\x8dja prednost laserskega vibrometra pred klasi\xc4\x8dnimi akcelerometri je, da za meritev ne potrebuje fizi\xc4\x8dnega stika z merjeno povr\xc5\xa1ino. Tako se izognemo napaki zaradi obremenitve merjenega sistema, uporaben pa je tudi pri merjenju vibracij na te\xc5\xbeko dosegljivih mestih (npr. notranjost strojev). Slaba stran je predvsem cena, saj gre za specializirane opti\xc4\x8dne naprave, pri izdelavi katerih je potrebna velika natan\xc4\x8dnost.'